לבחור ביגוד ריצה בחורף הישראלי דורש איזון עדין. מצד אחד קר אז מתבקש ביגוד ארוך וחם. מצד שני לא באמת קר במונחים אירופים ואחרי כמה קילומטרים הגוף מתחמם – ואז כבר חם מדי.
קיבלנו לבדיקה חולצה תרמית ארוכה שאמורה לגשר על הפער הזה. להיות מחממת מספיק בשביל פעילות גופנית בקור ומנדפת זיעה לאותם קילומטרים כשהגוף חם מספיק. החולצה מבית Sub Zero היא שכבה מס' 1 מתוך 3 שכבות שיש בסדרה. שכבה 1 מיועדת לחורף קל.
החולצה קלה מאוד, גמישה מאוד ונוחה מאוד עם תחושה איכותית. אין תפרים בצדדים ולפי היצרן היא מסוגלת להימתח עד 100% לאורך ולרוחב. נראה שזה נכון כי היא צמודה אך לא לוחצת ומזכירה טייץ מאוד גמיש לחלק הגוף העליון. התחושה הראשונית מוזרה. יצאנו לרוץ מאוחר בערב ביום סגרירי והיה לנו נעים מאוד. לא חם מדי, לא קר מדי. ממש נעים. היצרן קורא לזה Perfect Warmth ויש אמת בפרסום. הקילומטרים הראשונים היו ממש תענוג. חולצה דקה וקלילה שלא קר בה. חשוב לציין שהחולצה גם מגינה מקרני ה-UV למי שמתאמן בשעות השמש.
במחצית השנייה של הריצה התחושה השתנתה. קשה לחולצה לנדף זיעה כראוי ואחרי כמה קילומטרים היא רטובה לגמרי. היא עדיין נוחה מאוד על הגוף, גמישה וללא תפרים כך שאין שפשופים מיותרים אך בהחלט מרגישים את הקושי לנדף את החום כראוי. למען ההגינות, יתכן ולא היה מספיק קר שהרי עם כל הכבוד החורף הישראלי לא באמת עומד בסטנדרטים בינלאומיים.
החולצה מאוד נוחה והגזרה הצמודה שלה מתאימה מאוד ללבישה מתחת לשכבה נוספת. טכנולוגיית ה Perfect Warmth בהחלט מרשימה ומומלצת מאוד למי שמחפש לבוש קליל במזג אויר קר. חולצה כזו ומעליה מעיל מינימלי יספיקו גם לחרמון ולטרק על פסגות מושלגות, ומי שרגיל לצאת לכפור עם שכבות עבות וגמלוניות ייהנה מאוד מתחושה חדשה של קלילות וחמימות. לריצה במזג אויר שאינו ממש קר – היא קצת פחות מתאימה.
מחיר: 249 ₪ ניתן להשיג בחנויות מטיילים (החולצות מגיעות בצבעים שחור/לבן/ ירוק זית).
השפיץ – כשאוכל ואגו נפגשים: עמוס ונירוס טועמים את מנת השפיץ של "לחם ושות'"